**Predkladacia správa**

Ministerstvo investícií, regionálneho rozvoja a informatizácie Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení zákon č. 325/2022 Z. z., ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z. (ďalej len „návrh zákona“) ako iniciatívny materiál.

Výhradným a jediným cieľom pripravovaného návrhu zákona je posun účinnosti ustanovení o zmenách v zaručenej konverzii zavedených zákonom č. 325/2022 Z. z., ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z., z 1. októbra 2024 na 1. októbra 2026, teda o dva roky.

Zákonom č. 325/2022 Z. z., ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z., boli schválené zmeny v oblasti zaručenej konverzie za účelom zjednodušiť výkon zaručenej konverzie pre osoby, ktoré zaručenú konverziu vykonávajú, a ktorých výsledkom má byť posilnenie dôveryhodnosti výstupov zo zaručenej konverzie. Tieto zmeny si vyžadujú úpravu aktuálneho technického riešenia centrálnej evidencie záznamov o vykonanej zaručenej konverzii, ktorej správcom je Ministerstvo investícií, regionálneho rozvoja a informatizácie Slovenskej republiky.

Z časových a organizačných dôvodov, najmä s ohľadom na harmonogram a štandardnú dĺžku trvania legislatívneho procesu, nebude možné zohľadniť žiadne návrhy nad rámec vyššie uvedeného posunu účinnosti zmien. Návrh zákona sa podľa Čl. 13 ods. 7 Legislatívnych pravidiel vlády Slovenskej republiky predkladá mimo plánu legislatívnych úloh vlády Slovenskej republiky a na skrátené pripomienkové konanie z dôvodu naliehavosti v termíne, tak aby stihol prebehnúť celý legislatívny proces a posunutie účinnosti.

Návrh zákona nie je predmetom vnútrokomunitárneho pripomienkového konania.

Predbežná informácia k návrhu zákona bola zverejnená od 22. marca do 2. apríla 2024 (PI/2024/66).

Návrh zákona bol v dňoch od 18. apríla 2024 do 26. apríla 2024 (LP/2024/151) predmetom medzirezortného pripomienkového konania a na ďalšie rokovanie sa predkladá bez rozporov.